b'\n_START_ARTICLE_\nSocola, Ia\xc8\x99i\n_START_PARAGRAPH_\nSocola este un cartier al municipiului Ia\xc8\x99i.\n_START_SECTION_\nEtimologie\n_START_PARAGRAPH_\nNumele Socola este de origine slava si este atestat din secolul al XV-lea. \xc3\x8en traducere, \xe2\x80\x9esocola\xe2\x80\x9d \xc3\xaenseamn\xc4\x83 \xe2\x80\x9e\xc8\x99oim\xe2\x80\x9d. Aici ar fi existat o cresc\xc4\x83torie de \xc8\x99oimi.\n_START_SECTION_\nGeografie\n_START_PARAGRAPH_\nCartierul Socola se afl\xc4\x83 \xc3\xaen sudul ora\xc8\x99ului Ia\xc8\x99i.\n_START_SECTION_\nIstoric\n_START_PARAGRAPH_\n\xc3\x8en secolele al XV-lea \xc8\x99i al XVI-lea, dealurile din sudul ora\xc8\x99ului erau acoperite cu p\xc4\x83duri, aici exist\xc3\xa2nd, conform tradi\xc8\x9biei locale, o cresc\xc4\x83torie de \xc8\x99oimi. \xc3\x8en tributul anual pl\xc4\x83tit \xc3\x8enaltei Por\xc8\x9bi, domnitorii Moldovei trebuiau s\xc4\x83 dea \xc8\x99i un num\xc4\x83r de astfel de p\xc4\x83s\xc4\x83ri. Denumirea Socola ar proveni de la cuv\xc3\xa2ntul slav "socol" care \xc3\xaenseamn\xc4\x83 "\xc8\x99oim". _NEWLINE_La mijlocul secolului al XVI-lea, dup\xc4\x83 tradi\xc8\x9bia local\xc4\x83 \xc8\x99i unele documente vechi, domnitorul moldovean Alexandru L\xc4\x83pu\xc8\x99neanu (1552-1561, 1564-1568) a \xc3\xaentemeiat o m\xc4\x83n\xc4\x83stire de maici pe locul unui schit de c\xc4\x83lug\xc4\x83ri\xc8\x9be, ce ar fi existat cu mult \xc3\xaenainte, \xc3\xaen codrul din marginea sudic\xc4\x83 a ora\xc8\x99ului Ia\xc8\x99i _NEWLINE_Cel mai vechi document \xc3\xaen care se vorbe\xc8\x99te de aceast\xc4\x83 m\xc4\x83n\xc4\x83stire este un hrisov din 12 aprilie 1583 al domnitorului Petru \xc8\x98chiopul. Acolo stau scrise urm\xc4\x83toarele: "Din mila lui Dumnezeu noi Io Petru Voievod, Domn al \xc8\x9a\xc4\x83rii Moldovei, facem cunoscut cu aceast\xc4\x83 carte a noastr\xc4\x83 tuturor celor ce o vor vedea ... c\xc4\x83 au venit \xc3\xaenaintea noastr\xc4\x83 \xc8\x99i \xc3\xaenaintea tuturor boierilor no\xc8\x99tri moldoveni ... c\xc4\x83lug\xc4\x83ri\xc8\x9bele de la ... Sf\xc3\xa2nta m\xc4\x83n\xc4\x83stire care se nume\xc8\x99te Socola, unde este hramul Schimb\xc4\x83rii la fa\xc8\x9b\xc4\x83 a Domnului ... \xc8\x99i ni s-au pl\xc3\xa2ns cu mare j\xc4\x83luire ... c\xc4\x83 privilegiul de danie ce l-au avut de la Alexandru Voievod (L\xc4\x83pu\xc8\x99neanu) pe dou\xc4\x83 sate, Iezerenii ... \xc8\x99i G\xc4\x83urenii, ce sunt \xc3\xaen \xc8\x9ainutul C\xc3\xa2rlig\xc4\x83turii ... ele l-au pierdut \xc3\xaen zilele lui Ioan Voievod (cel Cumplit), c\xc3\xa2nd au pr\xc4\x83dat turcii \xc8\x99i t\xc4\x83tarii toat\xc4\x83 \xc8\x9bara noastr\xc4\x83 \xc8\x99i c\xc3\xa2nd \xc3\xaensu\xc8\x99i Ioan Vod\xc4\x83 a pierit..." _NEWLINE_Dup\xc4\x83 \xc3\xaensc\xc4\x83unarea sa, mitropolitul Veniamin Costachi al Moldovei a hot\xc4\x83r\xc3\xa2t s\xc4\x83 \xc3\xaenfiin\xc8\x9beze un seminar teologic. La \xc3\xaendemnul s\xc4\x83u, domnitorul fanariot Alexandru C. Moruzi a dat la 1 septembrie 1803 un hrisov prin care s-a stabilit a\xc8\x99ezarea \xc3\xaen chiliile M\xc4\x83n\xc4\x83stirii Socola a \xc8\x98coalei de \xc3\xaenv\xc4\x83\xc8\x9b\xc4\x83tur\xc4\x83 pentru feciorii de preo\xc8\x9bi \xc8\x99i diaconi, unde s\xc4\x83 se paradoseasc\xc4\x83 bogoslovia \xc8\x99i t\xc4\x83lm\xc4\x83cirea sfintelor scripturi.  C\xc4\x83lug\xc4\x83ri\xc8\x9bele de la M\xc4\x83n\xc4\x83stirea Socola, \xc3\xaen frunte cu stare\xc8\x9ba Elisabeta schimonahia, sora mitropolitului, au fost mutate la M\xc4\x83n\xc4\x83stirea Agapia (p\xc3\xa2n\xc4\x83 atunci m\xc4\x83n\xc4\x83stire de c\xc4\x83lug\xc4\x83ri), iar de acolo au fost adu\xc8\x99i aici stare\xc8\x9bul Sofronie, \xc3\xaempreun\xc4\x83 cu c\xc3\xa2\xc8\x9biva c\xc4\x83lug\xc4\x83ri.  Aceast\xc4\x83 institu\xc8\x9bie a dob\xc3\xa2ndit o importan\xc8\x9b\xc4\x83 istoric\xc4\x83 semnificativ\xc4\x83 \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul rom\xc3\xa2nesc la \xc3\xaenceputul secolului al XIX-lea, fiind prima institu\xc8\x9bie care a oferit educa\xc8\x9bie secundar\xc4\x83 \xc3\xaen limba rom\xc3\xa2n\xc4\x83._NEWLINE_Seminarul a fost mutat \xc3\xaen anul 1886 \xc3\xaen centrul ora\xc8\x99ului Ia\xc8\x99i, iar \xc3\xaen chiliile m\xc4\x83n\xc4\x83stirii s-au stabilit mai \xc3\xaent\xc3\xa2i o \xc8\x99coal\xc4\x83 de arte \xc8\x99i meserii \xc8\x99i apoi un spital de psihiatrie. \xc3\x8en perioada regimului comunist, biserica a func\xc8\x9bionat ca biseric\xc4\x83 parohial\xc4\x83. Ulterior, ea a devenit biseric\xc4\x83 pentru bolnavii Spitalului universitar de psihiatrie.'